google/wiki40b huggingface dataset:
Fylkesvei 2456

Fylkesvei 2456 går mellom Tollefsrud og Nerby i Sør-Aurdal kommune. Veien er 6,3 km lang.
Frem til 2019 hadde veien betegnelsen Fv225.
Taipan (forretningsmann)

Taipan (kinesisk: 大班, pinyin: Dàbān) er et uttrykk fra kantonesisk som er gått inn i blant annet engelsk og som opprinnelig ble brukt for å betegne en ledende utenlandsk forretningsmann i Kina eller Hongkong på 1800-tallet og tidlig på 1900-tallet. Det kantonesiske uttrykket benyttes nå generelt om ledende forretningsfolk uavhengig av nasjonalitet. Ordrett betyr det «toppklasse».
Uttrykket ble alminnelig benyttet om ledende forretningsfolk i Hongkong mens byen var under britisk styre, og ble særlig benyttet som dem satt i ledelsen for de eldre handelskompaniene i byen, som for eksempel Jardine Matheson.
Det første funn av ordet i engelsk skrift er fra Canton Register av 28. oktober 1834. Stavemåtene var gjerne litt annerledes, som taepan (eldste funn), typan og tai-pan.
Stjerneskud

Stjerneskud er et dansk smørrebrød som består av franskbrød, salat, panert rødspettfilet, (hvitvins)dampet rødspettfilet samt reker og som oftest limfjordskaviar. 
Et par salatblad legges på et stykke ristet franskbrød, hvorpå den stekte og dampede fiskefilet anrettes. Crème fraîche smakes til med paprika og cayennepepper og fordeles over fisken sammen med kaviar, og evt. asparges. Det garneres med reker eller jomfruhummerhaler, kaviar og evt. dill og sitron.
Den engelske ligacupen 2009–2010

Første runde

Trekningen for første runde fant sted den 16. juni 2009. 72 lag deltok i første runde, som var delt opp i en nordlig og en sørlig avdeling.
Morbid Remix Show

Morbid Remix Show er en CD-Single (CD-EP) av Bertine Zetlitz. Den ble utgitt i 1998 på plateselskapet EMI.
Karenstid

Karensdager ved sykdom

Innen sykelønnsordningen betyr karensdag at hvis den ansatte er syk og må være borte fra jobben, går et antall dager (kalt karensdager, som den syke ikke får betalt for) før arbeidsgiver begynner å yte sykepenger. I Norge ble karensperioden ved sykdom opphevet i 1978, men ulike grupper har med jevne mellomrom tatt til orde for å innføre ordningen igjen.

Karensdager ved ledighet

Dersom den ansatte blir arbeidsledig, går det i dag tre dager før det offentlige begynner å betale arbeidsledighetstrygd.

Karenstid ved skifte av jobb

I enkelte arbeidskontrakter er det inngått avtale mellom arbeidsgiver og arbeidstaker om en karenstid ved skifte av jobb. Særlig er dette aktuelt i virksomheter med stor konkurranse, eller hvor den ansatte får kjennskap til bedriftssensitiv informasjon. Hvis en ekspert, eller person med særlig spisskompetanse, forplikter seg til en periode ikke å gå inn i konkurrerende eller lignende virksomhet, kan dette kalles karenstid. En motytelse kan være at han/hun eksempelvis bibeholder hel eller delvis lønn fra virksomheten man trer ut av.

Karenstid ved forsikring

Innen forsikring betyr det at forsikringsselskapet ikke er pliktig å utbetale forsikring en gitt periode. Ved for eksempel uførepensjon kan det være tre måneder før forsikringen begynner å løpe. En livsforsikring kan ha karenstid på flere år fra inngått forsikring til utbetaling ved død fordi spesielle hendelser kan skje (krig/selvmord).
Eusphaerium

Utseende

En liten, bred og tettbygd, blank, svart trebukk med en fiolett eller purpuraktig metallglans. Oversiden er kledt med stive, oppstående, mørke hår, også antenner og bein er påfallende hårete. Pronotum er tønneformet med en kraftig, butt tann nær hvert bakhjørne. Dekkvingene er mye bredere enn pronotum, med noe utstående "skuldre".

Utbredelse

Arten lever i det sørøstlige Brasil, Bolivia og det nordlige Argentina.
Zaeera

Utseende

Middelsstore, kraftige, brunlige trebukker, de kan ha hvite tegninger.

Levevis

Disse billene har larver som lever i død ved.

Utbredelse

Slekten er utbredt i Australia, Ny-Guinea, Bismarckarkipelet og Molukkene.
Friends Arena

Navn

Swedbank kjøpte navnerettigheter til den nye arenaen for 153 millioner svenske kroner, en avtale som varer frem til 2023. Avtalen medførte at arenaen skulle hete Swedbank Arena. 28. mars 2012 kunngjorde Swedbank at det ville donere navnerettighetene til organisasjonen Friends, som er en frivillig organisasjon som arbeider mot mobbing i skolen. Arenaen endret derfor navn til Friends Arena.
Ved et eventuelt EM- eller VM-sluttspill, finalekamp i Mesterligaen eller Europaligaen, må arenanavnet endres til et navn uten, slik som da Allianz Arena i München måtte endre navn til Fifa World Cup Stadium München under VM i fotball 2006.

Historie

Det var i utgangspunktet planer om å bygge en ny nasjonalarena for fotball i nærheten av innendørsarenaen Ericsson Globe i Stockholm, som skulle erstatte Råsunda stadion.  1. april 2006 besluttet derimot Sveriges fotballforbund (SvFF) å bygge det nye stadionet i Solna. Byggingen var beregnet å koste rundt 1,9 milliarder svenske kroner, et anslag som økte til 2,8 milliarder kroner før byggingen hadde startet  etter at det ble oppdaget at fundamentet måtte pæles. Da den nye arenaen sto ferdig, ble den gamle Råsunda stadion fra 1937 revet og erstattet av leiligheter. Råsunda var finalearena for VM i fotball 1958 og er den arenaen som har arrangert en VM-finale, som er revet.

Fasiliteter

Friends Arena er Nordens største arena og oppfyller FIFAs og UEFAs høyeste tekniske krav for fotballstadioner, hvilket betyr at arenaen kan brukes til et eventuelt EM- eller VM-sluttspill, eller til finalekamp i Mesterligaen eller Europaligaen. Publikumskapasiteten for fotballkamper er 50 000 sitteplasser og for konserter mellom 20 000 og 67 500. Hele arenaen er oppvarmet og har skyvbart tak, ettersom den skal brukes året rundt. Spillebanen er 68 × 105 meter, mens takhøyden er 33 meter.
Sammen med arenaen planlegges en helt ny bydel, «Arenastaden», i Solna, i området ved Solna stasjon som var et nedslitt industriområde. I arenaområdet skal det også bygges et hotell, Quality Hotel, med 400 dobbeltrom og restauranter med plass til cirka 6 000 gjester, den største med plass til 2 000 gjester. Det er også planer om kongress- og konferanselokaler.
Silence (klatrerute)

Silence er en sportsklatrerute i Flatanger i Trøndelag. Den ble førstebesteget av den tsjekkiske klatreren Adam Ondra 3. september 2017, og er regnet som verdens vanskeligste sportsklatrerute og den første klatrerute i verden gradert 9c.
Silence ligger i den bratte hula Hanshelleren, og ble først boltet av Ondra i 2013. Ruta er 45 meter lang, og består av flere vanskelige passasjer: Først rundt 20 meter bratt klatring på relativt store tak, rutegrad 8b, deretter en serie harde sekvenser («crux» på klatrespråket) som Ondra graderte som isolerte buldreproblemer for bedre å presisere vanskelighetsgraden i sin beskrivelse av ruta: 8C, 8B og 7C+, før en lettere avslutning de siste meterne til ankeret. Til sammen mener Ondra at dette blir rutegrad 9c, og dermed en ny toppnotering i klatringens historie.
Ondra øvde på ruta gjennom sju opphold i Flatanger over fire år. De ti flyttene som utgjør det hardeste av de tre cruxene (8C) tok alene fire ukers øving å sette sammen. I tillegg ble en fysioterapeut hyret inn for å sette sammen et spesialtilpasset treningsprogram for de særegne bevegelsene som var nødvendig for å klatre Silence.
Bestigningen av Silence bekrefter Hanshellerens status som en av klippene i verden med størst konsentrasjon av harde klatreruter. De fleste av de vanskeligste rutene er etablert og førstebesteget av Ondra, blant annet Thor's Hammer (9a+), 120 Degrees (9a+), Kangoroo's Limb (9a+), Iron Curtain (9b), Move (9b/+) og Change, verdens første rute gradert 9b+, klatret i 2012, og i sin tid regnet som den (til da) vanskeligste rute i verden.
Byge

Etymologi

Ordet byge (bøy(e)) stammer fra nederlandsk, har sammenheng med brå og ble opprinnelig brukt om vindbyge. Skur (herav engelsk shower) kommer fra norrønt og har sammenheng med gå, skride, jf. f.eks. Det går en skur borte i åsen.
Tidevannsoppvarming

Tidevannsoppvarming er en effekt der tidevannskrefter fører til at energi fra rotasjon og banebevegelse frigjøres som varme i skorpen på måner og planeter.
Io, en av Jupiters måner, er det legemet i solsystemet med høyest vulkansk aktivitet, og ingen kratre på månens overflate overlever over lengre tid. Månens baneeksentrisitet (en konsekvens av baneresonansen) gjør at tidevannskreftene fra Jupiter deformerer Io. Høyden på overflaten varierer betydelig (med opp til 100 m), og det er friksjonen fra denne prosessen som varmer opp månen indre.
Det teoretiseres at en liknende, men svakere prosess, har ført til at de nedre islagene rundt steinmantelen på Jupiters nest største måne, Europa, har smeltet til vann i et hav under isoverflaten. Det er også mulig at Saturns måne Enceladus har flytende vann under isoverflaten av samme grunn; det antas at isvulkanene som spyr ut vanndamp fra Enceladus skyldes friksjon som følge av at tidevannskreftene beveger på isskorpen og skaper friksjonsvarme.
Serie D

Serie D er det femte nivået i italiensk fotball, og er en halvprofesjonell serie. Vinnerne av hver av de ni regionale avdelingene (Gironi) rykker opp i Lega Pro Seconda Divisione.
Lagene i Serie D har fra 1999 en egen cupturnering, Coppa Italia Serie D.
Museo Nacional del Títere (Huamantla)

Museo Nacional del Títere Rosete Aranda (MUNATI) er Mexicos nasjonalmuseum for dukketeater. Museet ligger i byen Huamantla i delstaten Tlaxcala.
Museet ble innviet den 9. august 1991, og ombygget i årene 2001-2002. Det består (per 2018) av atten saler for permanente utstillinger, en sal for temporære utstillinger samt et bibliotek. I museets egne samlinger inngår en samling bygget opp av dukketeaterkompaniet Rosete Aranda.
I de atten permanente utstillingene vises teaterfigurer fra Japan, Kina, Canada, Skottland, Polen og Burma, samt fra Cuba og flere afrikanske land. Dessuten har museet en stor samling av meksikanske dukker som omfatter både dukker fra pre-colombiansk tid og dukker som forestiller billedkunstnerne Diego Riviera og Frida Kahlo samt den avdøde cubanske revolusjons- og statslederen Fidel Castro. 
Bakgrunnen for at museet er etablert i Huamantla, er at det legendariske dukketeaterkompaniet Rosete Aranda ble grunnlagt der i 1835. Som museets fulle navn tilsier, inngår dukker fra Rosete Arandas langvarige kunstneriske virke i samlingene.

Figurteaterfestival

Det avholdes også internasjonale dukketeaterfestivaler i Tlaxcala, med Huamantla som festivalhovedsete. Det offisielle navnet på disse festivalene er Festival Internacional de titeres.
I forbindelse med festivalene har museet mottatt donasjoner i form av dukker fra ulike land. Flere av disse gavene er utstilt på museet.
I 2018 ble den 33. festivalen i rekken arrangert.
Sya

Sya er et tettsted i Mjölby kommune i Östergötlands län i Östergötland i Sverige. I 2010 hadde tettstedet 306 innbyggere.
Vidnoje

Vidnoje (russisk: Ви́дное) er en by i Moskva oblast i Russland. Den ligger tre kilometer sør for Moskvas bygrense. Innbyggertall: 52 198 (folketelling 2002).
Bosetningen startet som dacha-stedet Rastorgujevo i 1902. Like ved er Gorki Leninskije, et tidligere herregods som Lenin benyttet i sine siste år. Sukhanovka-fengselet ble etablert av NKVD i 1938 på området til det gamle Jekaterinskaja Pustyn-klosteret. I 1949 ble bosetningen Vidnoje etablert for arbeidere ved den nybygde fabrikken til Moskva Koks- og Gassverk. Vidnoje fikk bystatus i 1965.
Norgescupen i skiskyting 2015/16

Norgescupen i skiskyting 2015/16 gikk over 14 renn, fra 28. november 2015 på Geilo til 3. april 2016 på Dombås i forbindelse med NM del to.
Gongzui-demningen

Gongzui-demningen er en demning med et vannkraftverk, beliggende i elva Dadu He, ei venstre sideelv til Chang Jiang, i provinsen Sichuan i det sentrale Kina. Installert effekt er 770 MW, fordelt på 7 like store generatorer.
Årlig produksjon er ca 3,21 TWh. Utbyggingen startet i 1985 og anlegget stod ferdig i 1992.
Demningen er 88,5 meter høy.
Minghu vannkraftverk

Minghu vannkraftverk, også kjent som Takuan 2, er et vannkraftverk i Taiwan. Anlegget har et totalt installert vannkraftpotensial på 1 000 MW. Dette er et såkalt pumpekraftverk med utveksling av vannmasser mellom to vannreservoar.
Kraftverket sto ferdig i 1985 og utvidet i 1989, og demmer sammen med andre kraftverk opp den store Sol-måne-sjøen, som er Taiwans største innsjø med 11,6 km². Et annet større kraftverk på Sol-måne-sjøen er Mingtan vannkraftverk på 1 620 MW.
Fallhøyden (hydraulig head) er på 310 meter.
Ekson

Et ekson er en DNA-sekvens i et gen som er representert i modent RNA. Ekson er skilt fra hverandre av intron, både i DNA og i forløperen til mRNA (pre-mRNA). Ved RNA-spleising blir intron klippet ut og ekson limt sammen til modent mRNA. Ekson er som oftest proteinkodende sekvenser. Noen av dem kan inneholde sekvenser som ikke er oversatt til proteiner (utranslaterte regioner (UTR)).
DNA inneholder gener som er en «oppskrift» for å produsere proteiner – molekylene som utfører de fleste funksjoner i levende organismer. Når en DNA-sekvens utgjør en slik oppskrift heter det at DNA-sekvensen, eller genet, koder for et protein. For å få protein produsert blir et gen lest av et spesielt enzym og en tilsvarende RNA-sekvens blir produsert. Prosessen kalles RNA transkripsjon (eller syntese) og resulterer i forløper-mRNA transkript (precursor-mRNA eller pre-mRNA). mRNA-transkriptet (laget i cellekjernen) transporteres så til cytoplasma. Underveis blir transkriptet modifisert og gjort om til mRNA, før mRNA-transkriptet havner hos ribosomet. På ribosomet produseres proteinet. Hele transformasjonen fra DNA til RNA og til proteiner er molekylærbiologiens grunnprinsipp.

Eksonstatistikk

Vanligvis er ekson-sekvensene mye kortere enn intron. Menneskets pre-mRNA har ekson med gjennomsnittlig lengde på 140 nukleotider, og de overstiger sjelden 350 nukleotider.
Slaget ved Magersfontein

Magersfontein er et sted i provinsen Northern Cape i Sør-Afrika, cirka tre mil sør for Kimberley. Her beseiret en boerstyrke den 10.–11. desember 1899 den framrykkende Høylandsbrigaden i ett slag under andre boerkrig.
Magersfontein består av en rad høyder i slettelandskapet. Boerne hadde forskanset seg i skyttergraver foran høydene, noe var en helt ny taktikk, og ble ikke rammet i det hele tatt av britenes artilleriild som var innstilt på selve høydene. Da de skotske regimentene rykket frem i løpet av natten, ble de utsatt for presis ild fra boernes linjer, og slaget ble ett alvorlig nederlag for Storbritannia.
I dette slaget deltok en skandinavisk styrke på boernes side som bestod av svensker, finlandssvensker og noen nordmenn. Styrken lå foran boernes linjer og ble hardt rammet i løpet av slaget. De ble begravet på stedet, og flere minnesmerker finnes på slagmarken.
Britene mistet totalt 971 menn, mens boerne hadde 250 drepte og sårede, av disse var 44 skandinaver.
Slottskajen

Slottskajen er en gate og kai i Gamla stan i Stockholm. Den går nord for Stockholms slott, nedenfor Lejonbacken, parallelt med Strömmen og Stallkanalen. I øst ender Slottskajen ved Strömbron og Skeppsbron, i vest ved Mynttorget. Fra midt på Slottskajen går Norrbro mot nord.
Gaten fikk sitt nåværende navn i 1925. Den eldste dokumenterte betegnelsen er Stall bakkan (Stallbakken) fra 1400-tallets andre halvdel, som da også innbefattet Slottsbacken og den åpne plassen på slottets sørside. For kaiområdet nord for slottet foreslo Namnberedningen i 1921 navnet Slottsstranden, men det ble endret fire år senere av Byggnadsnämnden til Slottskajen.
Bhutan Broadcasting Service

Historikk

Bhutan hadde ikke moderne telekommunikasjon før 1973, da den første radiosendingen ble kringkastet i november. Det var National Youth Association of Bhutan (NYAB) som startet med radiooverføringer av nyheter og musikk i en halvtime hver søndag under navnet Radio NYAB. Radiosenderen var lånt fra en lokal telegrafstasjon i Thimpu. Landets regjering tok over radiokanalen i 1979, og i 1986 fikk kanalen sitt nåværende navn, Bhutan Broadcasting Service (BBS). Det ble gjort utvidelser av sendeskjemaet og kanalen fikk en moderne struktur i 1991.
Bhutan var lenge det eneste landet i verden hvor fjernsyn var forbudt. De første fjernsynsoverføringene fant sted 2. juni 1999. BBS' første fjernsynssending var i forbindelse med kongens 25-årsjubileum som statsoverhode.

Radio

Kortbølgeradio nådde ut til hele landet i 1991. I juni 2000 åpnet FM-nettet i sør- og vest-Bhutan, og ble utvidet til også å dekke sentral-Bhutan i januar 2001, og i slutten av 2005 dekket FM-nettet hele Bhutan. Kortbølgenettet ble fra 2007 brukt til overføringer for lyttere utenfor landet. Radiokanalen sender i 15 timer om dagen – syv timer på dzongkha, i tre på sharchop og engelsk og to på nepalsk.

Fjernsyn

Nyheter, dokumentarer og underholdning ble tidligere sendt i tre timer om kvelden (fra 19.00 til 22.00) syv dager i uken. Programmet ble i desember 2004 utvidet til fire timer (fra 18.00 til 22.00). Fjernsynskanalen var tidligere kun tilgjengelig i hovedstaden Thimpu, men ble utvidet til å dekke hele kongedømmet via satellitt i februar 2006.
I 2008 utvidet BBS sendeskjemaet sitt fra 18.00 til 23.00. De fleste programmene sendes på dzongkha, men to programmer og nyhetsprogrammer sendes på engelsk hver kveld.
Programmene sendes i reprise fra 06.00 til 11.00 dagen etter at de ble sendt. Spesielt ønskede underholdnings- og musikkprogrammer sendes også i reprise mellom 15.00 og 18.00 lørdager og søndager.
Miraklet (film)

Handling

Handlingen utspiller seg på et badested. Der finner vi artisten Armand, enkefruen Gaspard og hennes datter Estelle samt den forkledte abbé Prevost, som forsøker å få Armand til å gå i kloster. Armand og Estelle er meget forelsket i hverandre, men forviklinger oppstår når det viser seg at også Prevost nærer sterke følelser for Estelle.
Armands far er døende og Armand reiser for å møte ham. Han rekker imidlertid ikke fram og blir forkrosset. Armand vil ikke følge farens vilje om å vie sitt liv til kirken; kjærligheten til Estelle er for sterk. Abbeden forsøker med hjelp av fru Gaspards huskapellan å overbevise fru Gaspard om det riktige i at Armand og Estelle blir adskilt. Fru Gaspard overtaler Estelle til å reise bort med henne og forlate Armand. Estelle sørger seg fortvilet og Armand aksepterer sitt kall om å gå i kloster. Der begynner han å male et madonnabilde som siden antar Estelles ansiktstrekk.
En tid senere leser Estelle om en maleriutstilling, hvor et madonnamaleri av en nordisk munk har utmerket seg och tiltrukket seg oppmerksomhet. Hun reiser dit sammen med moren og huskapellanen og kjenner ansiktet sitt igjen. Siden hun er syk fra tidligere av blir hennes sykdom nå forverret og hun reiser til Lourdes. Når hun dynkes med det hellige vannet kjenner hun igjen Armand som én av novisene, hvorpå hun tilfriskner. Fru Gaspards tjener avslører abbeden som et svikefullt menneske og Estelle kler seg ut som munk for på den måten å komme inn i klosteret og undersøke saken. Når hun bikter seg for abbeden faller parykken av og hun blir avslørt. Abbeden kaster seg kjærlighetstørst over henne, hvorpå hun skriker høyt. Skrikene høres av prioren og klosterbrødrene, blant dem Armand, som skynder seg til stedet. Armand kaster seg over abbeden og tumulter oppstår. Etterpå blir Estelle kastet ut og abbeden og Armand blir satt i celler i påvente av å bli stilt for retten ved den åndelige domstolen. Abbedens svikefulle gjerninger blir avslørt og han blir kastet ut av kirken. Biskopen gir Estelle og Armand sin velsignelse.
Désirée

Etymologi

Désirée betyr «ønsket» på fransk. Navnet er også relatert til det romeske kvinnenavnet Desiderata, som var en feminin form av Desideratus, dannet av latinske desideratum, «ønsket».
Vesterled

Vesterled var betegnelsen som ble brukt om å reise i vikingferd mot vest og sørvest, til Storbritannia, Irland og vesterhavsøyer som Orknøyene, Shetland og Hebridene. 
Det var særlig norske vikinger som reiste i vesterled. Svenskene dro «i østerled» over Østersjøen og opp elvene i Kyivriket, mens danskene dro over til Nord-England, Frisland og Normandie. 
På begynnelsen av 800-tallet seilte vestlendinger som hadde slått seg ned på Shetland, Orknøyene og Færøyene, videre sørover og ryddet gårder på Hebridene, i Nord-Skottland og på østsiden av Irskesjøen. Derfra tok de kontroll over øya Man og opprettet flere små riker i Irland.
Da nordmennene kom til Irland like etter år 800, var øya delt opp i små riker som lå i stadig strid med hverandre. Vikingene slo seg ned flere steder langs kysten og grunnla de første byene. Men irene samlet seg til motstand. De allierte seg med danskene, og omkring år 900 ble nordmennene drevet bort. Men de kom tilbake. Først på begynnelsen av 1000-tallet ble det siste norske vikingriket nedkjempet på Irland.
Cikada Strykekvartett

Cikada Strykekvartett, eller Cikadakvartetten, er en norsk strykekvartett tilknyttet ensemblet Cikada som ble stiftet i 1989. Kvartetten er internasjonalt anerkjent og jobber med å bringe nye musikalske elementer som elektronisk musikk inn i strykekvartettsjangeren. Kvartetten har samarbeidet med en rekke komponister og musikere, gitt ut flere album og deltatt på plateinnspillinger med andre artister. For albumet Black Angels med verker av George Crumb, Anton Webern og Witold Lutoslawski fikk de Spellemannprisen 1995 i klassen kammermusikk. Sammen med komponist Knut Olaf Sunde ble de nominert til Spellemannprisen 2018 i klassen samtid for Vertigo Room med musikk av Sunde.
Otto Schott

Bakgrunn

Familien Schott drev et glassverk i Witten i Westfalen. Otto fulgte familietradisjonen og studerte kjemi, mineralogi og fysikk ved universitetene i Aachen, Würzburg og Leipzig. I 1875 tok han doktorgraden ved universitetet i Jena med en avhandling om glassproduksjon.

Karriere

I 1879 begynte Otto Schott hjemme i Witten å utforske kjemiske forbindelser under de ulike stadier ved produksjonen av glass. Schott sendte prøver av sine arbeider til Abbe og de to begynte å korrespondere. I 1882 flyttet han til Jena for å kunne utvikle samarbeidet med Abbe og Carl Zeiss. Der etablerte han i 1884 sammen med Abbe, Carl Zeiss og Roderich Zeiss «Glastechnische Laboratorium Schott & Genossen». 
Laboratoriet fant i 1887 frem til det kjemisk og varmebestandige borsilikatglasset og utvidet deretter raskt sitt produktspekter. Ved siden av termometre, reagensrør og andre laboratorieglass, farmasøytiske ampuller og flasker, ble det utviklet teglass og tåteflasker. Det viktigste var kanskje pærer for gass- og petroleumslamper; i 1909 ble det produsert mer enn 30 millioner slike lamper.
Otto Schott ble i 1905 æresdoktor ved den tekniske høyskole i Dresden.
I 1909 hadde Schotts glassverk 1090 medarbeidere, og i 1919 overførte han sine eiendeler til Carl Zeiss-stiftelsen. Selv arbeidet han i virksomheten til 1926 som «funksjonær» (beamter) og medlem av forretningsledelsen. Schott sluttet seg fullt og helt til de sosialpolitiske idealer som var grunntanken i Zeiss-stiftelsen.
Schotts verk kan ses i Jena optiske museum og i Schott glassmuseum, også det i Jena. Hans grav befinner seg på Nordfriedhof (felt 14).

Oppkallinger

Otto-Schott-Gymnasium i Mainz ble oppkalt etter Otto Schott i desember 2011.